O‘zbekiston Respublikasi aholisi va hududining seysmik xavfsizligini ta’minlash to‘g‘risida

Ushbu Qonunning maqsadi O‘zbekiston Respublikasi aholisi va hududining seysmik xavfsizligini ta’minlash (bundan buyon matnda seysmik xavfsizlikni ta’minlash deb yuritiladi) sohasidagi munosabatlarni tartibga solishdan iborat.
 Seysmik xavfsizlikni ta’minlash to‘g‘risidagi qonunchilik ushbu Qonun va boshqa qonunchilik hujjatlaridan iboratdir.
 Agar O‘zbekiston Respublikasining xalqaro shartnomasida O‘zbekiston Respublikasining seysmik xavfsizlikni ta’minlash to‘g‘risidagi qonunchiligida nazarda tutilganidan boshqacha qoidalar belgilangan bo‘lsa, xalqaro shartnoma qoidalari qo‘llaniladi.
 Ushbu Qonunda quyidagi asosiy tushunchalar qo‘llaniladi:
 vizual tekshiruv — tayanch konstruksiyalardagi, qoplamalar va devorlardagi yoriqlar hamda shikastlanishlarni aniqlash uchun binolar va inshootlarning texnik holatini ko‘zdan kechirish;
 zilzila — yer qobig‘ining yoki yer ustki qatlamining to‘satdan ro‘y bergan siljishi, yemirilishi yoki o‘pirilishi oqibatida vujudga kelgan, uzoq masofalarga tarqaladigan to‘lqinsimon tebranishlar tarzidagi yer osti silkinishlari va tebranishlari;
 zilzilabardoshlik — aholi hayoti hamda mol-mulkining xavfsizligini ta’minlaydigan binolar va inshootlarning zilzila ta’siriga bo‘lgan mustahkamlik ko‘rsatkichlari;
 zilzila oqibatlarini bartaraf etish — sodir bo‘lgan zilziladan keyin amalga oshiriladigan va inson hayotini saqlab qolishga, zararni hamda moddiy yo‘qotishlarni kamaytirishga qaratilgan tezkor avariya-qutqaruv ishlari majmui;
 zilzila epitsentri — zilzila o‘chog‘iga to‘g‘ri keladigan yer yuzasidagi nuqta;
 instrumental-texnik tekshiruv — maxsus kuzatuv, o‘lchov va nazorat vositalaridan foydalangan holda binolar hamda inshootlarning texnik holatini tekshirish;
 kuchli zilzila — magnitudasi (zilzila quvvati) Rixter o‘lchovi bo‘yicha 5,0 va undan yuqori bo‘lgan zilzila;
 seysmik jihatdan zaiflik — binolar va inshootlarning konstruksiyalarida zilzila natijasida yuzaga kelishi mumkin bo‘lgan shikastlanishlar hamda yemirilishlarning ko‘rsatkichlari;
 seysmik jihatdan hududlashtirish — hududlarni ilmiy tahlil asosida seysmik xavf darajasi bo‘yicha tasniflash;
 seysmik faol zona — seysmik jihatdan hududlashtirish xaritasida belgilangan, kuchli zilzilalar yuz berishi ehtimoli doimo yuqori bo‘lgan hudud;
 seysmik xavf — muayyan hududda muayyan vaqt oralig‘ida aholining hayotiga tahdid soluvchi hamda binolar va inshootlarga zarar yetkazuvchi zilzilalar yuz berishi ehtimoli;
 seysmik xavfsizlik — seysmik xavfsizlikni ta’minlash sohasidagi davlat organlari va tashkilotlari tomonidan aholi hayotini va infratuzilma obyektlarini zilzilalar natijasida kelib chiqadigan xavflardan himoyalanganlik holati;
 seysmik xatar — muayyan hududda zilzilalardan ko‘riladigan ehtimol tutilgan ijtimoiy va iqtisodiy zarar;
 seysmologik va seysmometrik kuzatuvlar — O‘zbekiston Respublikasi hududida seysmik rejim o‘zgarishining monitoringini amalga oshiruvchi seysmik kuzatuv stansiyalarining tarmog‘i;
 elektron texnik pasport — bino va inshootlarning seysmik mustahkamlik holati to‘g‘risidagi zarur ma’lumotlar jamlangan elektron hujjat.
 Seysmik xavfsizligi ta’minlanadigan obyektlar jumlasiga quyidagilar kiradi:
 O‘zbekiston Respublikasi ma’muriy-hududiy birliklarining hududi;
 mudofaa, sanoat, agrar, energetika, ilmiy-texnika majmualari, suv omborlari va gidrotexnika inshootlari, sog‘liqni saqlash muassasalari, ta’lim tashkilotlari, jamoat va turar joy binolari;
 moddiy va madaniy meros obyektlari;
 ko‘priklar, yo‘l o‘tkazgichlar, tonnellar va yo‘llar;
 muhandislik va transport kommunikatsiyalari, gaz, suv, issiqlik va elektr ta’minoti tarmoqlari.
 Seysmik xavfsizligi ta’minlanadigan obyektlar ahamiyatiga ko‘ra quyidagi toifalarga bo‘linadi:
 I toifa — xavflilik omili past bo‘lgan obyektlar;
 II toifa — xavflilik omili o‘rtacha bo‘lgan obyektlar;
 III toifa — xavflilik omili yuqori bo‘lgan obyektlar;
 IV toifa — xavflilik omili juda yuqori bo‘lgan obyektlar.
 Seysmik xavfsizligi ta’minlanadigan obyektlarning toifalariga ko‘ra ro‘yxati ushbu Qonunning ilovasiga muvofiq belgilanadi.
 Seysmik xavfsizlikni ta’minlash sohasidagi davlat siyosatining asosiy yo‘nalishlari quyidagilardan iborat:
 seysmik xavfsizlikni ta’minlashning huquqiy asoslarini takomillashtirish;
 seysmik xavfsizlik darajasini oshirish bo‘yicha choralar ko‘rish;
 foydalanishda bo‘lgan, shuningdek foydalanishga topshiriladigan binolar va inshootlar zilzilabardoshligining monitoringi hamda nazoratini amalga oshirish;
 respublika hududida joylashgan suv omborlarida instrumental seysmologik va seysmometrik kuzatuvlar olib borish;
 respublika hududida joylashgan suv omborlarining va boshqa gidrotexnika inshootlarining zilzilabardoshligi ustidan nazoratni amalga oshirish;
 mazkur sohada zamonaviy axborot-kommunikatsiya texnologiyalarini joriy etish;
 seysmik xavfsizlikni ta’minlashning ilmiy asoslari va texnologiyalarini takomillashtirish;
 davlat organlari tomonidan zilzilalar natijasida insonlarning sog‘lig‘i va hayotiga va aholining mol-mulkiga zarar yetkazilishini, shuningdek yo‘qotishlar xatarini (moddiy, iqtisodiy va boshqa) kamaytirishga qaratilgan tadbirlarni amalga oshirish;
 ilmiy-tadqiqot ishlarini rivojlantirish hamda seysmik xavfni, seysmik xatarni va zilzilalar yuz berishi ehtimolini prognoz qilishning, shuningdek inshootlar zilzilabardoshligining zamonaviy usullarini amaliyotga joriy etish;
 mazkur sohada xalqaro hamkorlikni rivojlantirish.
 O‘zbekiston Respublikasi Vazirlar Mahkamasi:
 seysmik xavfsizlikni ta’minlash sohasida yagona davlat siyosati amalga oshirilishini ta’minlaydi;
 seysmik xavfsizlikni ta’minlash sohasidagi davlat dasturlarining ishlab chiqilishini tashkil etadi, tasdiqlaydi va amalga oshirilishini ta’minlaydi;
 seysmik xavfsizlikni ta’minlash sohasida ilm-fan rivojlanishini, ushbu sohada zamonaviy axborot-kommunikatsiya texnologiyalari, shu jumladan innovatsion texnologiyalarning joriy etilishini ta’minlaydi;
 davlat organlarining va ilmiy muassasalarning seysmik xavfsizlikni ta’minlash sohasidagi faoliyatini muvofiqlashtiradi;
 seysmik jihatdan hududlashtirishning har xil masshtabli xaritalari ishlab chiqilishi va tasdiqlanishini ta’minlaydi;
 seysmik xavf yuqori bo‘lgan hududlarda binolar va inshootlarning zilzilabardoshligi bo‘yicha xulosalar berish tartibini belgilaydi;
 O‘zbekiston Respublikasida seysmik xavf darajasini kamaytirish bo‘yicha amalga oshirilayotgan chora-tadbirlar monitoringini doimiy ravishda olib boradi.
 O‘zbekiston Respublikasi Vazirlar Mahkamasi qonunchilikka muvofiq seysmik xavfsizlikni ta’minlash sohasida boshqa vakolatlarni ham amalga oshirishi mumkin.
 O‘zbekiston Respublikasi Favqulodda vaziyatlar vazirligi:
 seysmik xavfsizlikni ta’minlash sohasidagi davlat siyosatini o‘z vakolatlari doirasida amalga oshiradi;
 O‘zbekiston Respublikasi hududida, transchegaraviy hududlarda, shuningdek tabiiy va texnogen xavf yuqori bo‘lgan hududlarda seysmologik va seysmometrik kuzatuvlarni tashkil etadi;
 kuchli zilzilalar yuz berishi xavfi paydo bo‘lganda ularning oqibatlarini bartaraf etishga doir zarur choralar ko‘radi;
 seysmik xavfsizlikni ta’minlash sohasidagi davlat siyosatining asosiy yo‘nalishlarini va davlat dasturlarini ishlab chiqishda ishtirok etadi;
 seysmik xatarni va kuchli zilzilalar oqibatlarini baholashga doir ilmiy tadqiqotlarni tashkil etish va o‘tkazishda, uslubiy tavsiyalarni ishlab chiqishda ishtirok etadi;
 seysmoprognostik monitoring amalga oshirilishini tashkil etadi va nazorat qiladi;
 aholini va davlat organlarini kuchli zilzilalar to‘g‘risida tezkor xabardor qiladi;
 kuchli zilzilalar, ular tomonidan keltirib chiqarilgan favqulodda vaziyatlar oqibatlarini bartaraf etish uchun barcha turdagi resurslar zaxiralari shakllantirilishini muvofiqlashtiradi;
 zilzilalar vaqtida favqulodda vaziyatlarning oldini olish va bunday vaziyatlarda harakat qilish davlat tizimi faoliyatini muvofiqlashtiradi;
 zilzilalar vaqtida aholini tegishli harakatlarni bajarishga va tadbirlarni amalga oshirishga tayyorlash maqsadida seysmik faol zonalarda muntazam ravishda seminar va treninglar o‘tkazadi;
 yuz berishi mumkin bo‘lgan kuchli zilzilalar oqibatlarining bartaraf etilishini hamda bunday vaziyatlarda davlat tizimi kuchlari va vositalarining shayligini ta’minlaydi;
 avariya-qutqaruv kuchlarining, maxsus texnikaning va maxsus tuzilmalarning zilzilalar epitsentrida tezkor-qutqaruv ishlarini amalga oshirishga doir doimiy shayligini ta’minlaydi;
 seysmik xavfsizlikni ta’minlashga doir tadbirlarni amalga oshirish chog‘ida qutqaruv ishlarini tashkil etadi va olib boradi;
 aholini zilzilalar vaqtida o‘zini tutish qoidalari bilan tanishtiradi, ularga tayyorgarlik ko‘rishga doir tegishli uslubiy qo‘llanmalar va tavsiyalar ishlab chiqilishi va tarqatilishini ta’minlaydi;
 seysmik faol zonalarda joylashgan suv omborlarida seysmologik va seysmometrik kuzatuvlarni o‘z vakolatlari doirasida olib boradi;
 tegishli davlat organlari va tashkilotlari bilan birgalikda yuz berishi mumkin bo‘lgan kuchli zilzilalar oqibatlarini bartaraf etish bo‘yicha amaliy mashg‘ulotlar tashkil etadi;
 kuchli zilzila sodir bo‘lgan taqdirda, davlat organlari va tashkilotlari vakillaridan iborat bo‘lgan epitsentral guruhning kuchli zilzila epitsentrida shikastlangan binolar hamda inshootlarning yaroqliligini baholashga doir faoliyatini tashkil etadi hamda uning doimiy shayligini ta’minlaydi;
 binolar va inshootlar holatining monitoringini elektron texnik pasportlar asosida amalga oshiradi hamda seysmik jihatdan zaifligi yuqori bo‘lgan binolar va inshootlar to‘g‘risidagi axborotni tegishli davlat organlari va tashkilotlariga taqdim etadi.
 O‘zbekiston Respublikasi Favqulodda vaziyatlar vazirligi qonunchilikka muvofiq seysmik xavfsizlikni ta’minlash sohasida boshqa vakolatlarni ham amalga oshirishi mumkin.
 O‘zbekiston Respublikasi Qurilish vazirligi:
 seysmik xavfsizlikni ta’minlash sohasidagi davlat siyosatini o‘z vakolatlari doirasida amalga oshiradi;
 O‘zbekiston Respublikasi hududida qurilayotgan binolar va inshootlarning seysmik xavfsizligi ta’minlanishini texnik jihatdan tartibga solish sohasidagi normativ hujjatlar talablariga muvofiqligini baholaydi hamda nazorat qiladi;
 elektron texnik pasportlar asosida binolar va inshootlarni seysmik jihatdan zaifligi bo‘yicha tasniflashda, shuningdek binolar va inshootlarning instrumental-texnik tekshiruvida hamda ularning zilzilabardoshligini oshirishda ishtirok etadi;
 seysmik faol zonalarda qurilishi rejalashtirilayotgan barcha turdagi binolar va inshootlarning, shuningdek ko‘p qavatli turar joylarning seysmik jihatdan zaifligini baholash uchun zarur bo‘lgan axborotni o‘z ichiga oladigan elektron texnik pasportlarni shakllantiradi;
 seysmik xavfsizlik ta’minlanishini texnik jihatdan tartibga solish sohasidagi normativ hujjatlarni xorijiy mamlakatlar tajribasini hisobga olgan holda muntazam ravishda takomillashtiradi;
 O‘zbekiston Respublikasidagi qurilayotgan binolar va inshootlarning zilzilabardoshligini ta’minlash, shuningdek mavjud binolar va inshootlarning zilzilabardoshligini oshirish uchun zarur choralar ko‘radi.
 O‘zbekiston Respublikasi Qurilish vazirligi qonunchilikka muvofiq seysmik xavfsizlikni ta’minlash sohasida boshqa vakolatlarni ham amalga oshirishi mumkin.
 O‘zbekiston Respublikasi Fanlar akademiyasi:
 seysmik xavfsizlikni ta’minlash sohasidagi davlat siyosatini o‘z vakolatlari doirasida amalga oshiradi;
 seysmik xavfni turli masshtablarda baholash, seysmik jihatdan hududlashtirish, zilzilalarni vaqt kesimida prognoz qilish, binolar va inshootlarning zilzilabardoshligini ta’minlash bo‘yicha uslubiyatlarni ishlab chiqadi;
 muhandislik-geologik asoslarni va texnologiyalarni, shuningdek turli seysmik xavf va xatarlarni baholash uslubiyotlarini yaratish bo‘yicha ilmiy tadqiqotlarni amalga oshiradi;
 seysmik xavfsizlikni ta’minlash sohasida ilmiy-tadqiqot dasturlarini ishlab chiqadi va ularning amalga oshirilishini ta’minlaydi;
 zilzilalar yuz berishi ehtimolini aniqlashning, seysmik xavfni va seysmik xatarni baholashning zamonaviy usullarini ishlab chiqadi;
 hududlarning seysmik xavfi va seysmik xatariga doir har xil masshtabli xaritalarini tuzadi;
 kuchli zilzila sodir bo‘lgan taqdirda, yer sathi shaklining o‘zgarishi darajasini, binolar va inshootlarning yemirilishi darajasini baholash uchun zilzila epitsentri hududida makroseysmik hamda boshqa tadqiqotlar o‘tkazadi;
 suv omborlari to‘g‘onlarining zilzilabardoshligini doimiy nazorat qilish usullarini ishlab chiqadi hamda instrumental seysmologik va seysmometrik kuzatuv ma’lumotlari asosida suv omborlari to‘g‘onlarining dinamik xossalarini o‘rganib, ularning kuchlanganlik-deformatsiyalanganlik holatini baholaydi;
 oliy ta’lim tashkilotlari uchun seysmik xavfsizlikni ta’minlash bo‘yicha o‘quv va o‘quv-uslubiy adabiyotlar tayyorlashda ishtirok etadi;
 axborot-kutubxona muassasalarini va oliy ta’lim tashkilotlarini seysmik xavfsizlikni ta’minlash sohasidagi ilmiy hamda ilmiy-texnik manbalar bilan ta’minlaydi;
 seysmik faol zonalarda qurilish normalari va qoidalarini takomillashtirishda ishtirok etadi.
 O‘zbekiston Respublikasi Fanlar akademiyasi qonunchilikka muvofiq seysmik xavfsizlikni ta’minlash sohasida boshqa vakolatlarni ham amalga oshirishi mumkin.
 Mahalliy davlat hokimiyati organlari:
 seysmik xatarni kamaytirish va aholini yuz berishi mumkin bo‘lgan kuchli zilzilalarga tayyorlash ishlarini tashkil etadi;
 seysmik xavfsizlikni ta’minlash sohasidagi davlat dasturlarini amalga oshirishga ko‘maklashadi;
 yuz berishi mumkin bo‘lgan kuchli zilzilalarga tayyorgarlik ko‘rish bo‘yicha ustuvor yo‘nalishlarni aniqlash hamda tadqiqot va loyihalash ishlarini olib borish borasida boshqa organlar va tashkilotlar bilan hamkorlik qiladi;
 aholini kuchli zilzilalar vaqtida tegishli harakatlarni bajarishga va tadbirlarni amalga oshirishga tayyorlash bo‘yicha seysmik faol zonalarda seminar va treninglar tashkil etilishiga bevosita ko‘maklashadi;
 qurilish tashkilotlari tomonidan seysmik faol zonalar uchun normativlarga muvofiq ishlab chiqilgan loyihalarga qat’iy rioya etilishini nazorat qiladi;
 mavjud bo‘lgan hamda qurilayotgan binolar va inshootlarning elektron texnik pasportlarini shakllantirishda, ularni yangilashda, shuningdek monitoringini o‘tkazishda ishtirok etadi;
 seysmik xavfsizlikni ta’minlash sohasidagi yangi ishlanmalarni amalga oshirishda bevosita tashkiliy-amaliy yordam ko‘rsatadi.
 Mahalliy davlat hokimiyati organlari qonunchilikka muvofiq seysmik xavfsizlikni ta’minlash sohasida boshqa vakolatlarni ham amalga oshirishi mumkin.
 O‘zbekiston Respublikasi hududida seysmik xavfni baholash O‘zbekiston Respublikasi Fanlar akademiyasi tomonidan tegishli davlat organlari va tashkilotlari bilan birgalikda amalga oshiriladi.
 Seysmik xavfni baholash yer yuzasidagi tebranishlar jadalligini hisoblashni hamda ularning yuz berishi ehtimolini baholashni o‘z ichiga oladi.
 Seysmik xavfni baholash natijalari asosida hududlarning seysmik jihatdan hududlashtirish xaritalari tuziladi.
 Seysmik jihatdan hududlashtirish xaritalari qurilish loyihalarining zilzilabardoshligi normativlarini, yerdan foydalanish, yerga egalik qilish va aholini joylashtirish tarhlarini ishlab chiqish uchun asosdir. 
 Shaharsozlik faoliyatida muayyan hudud gruntining xususiyatlarini hisobga olgan holda seysmik jihatdan mikrohududlashtirish xaritalari tuziladi, binolar va inshootlar esa ushbu xaritalarga muvofiq loyihalashtiriladi hamda quriladi.
 O‘zbekiston Respublikasi hududida kuchli zilzilalar yuz berishi ehtimolini prognoz qilish O‘zbekiston Respublikasi Favqulodda vaziyatlar vazirligi va Fanlar akademiyasi tomonidan amalga oshiriladi.
 O‘zbekiston Respublikasi Favqulodda vaziyatlar vazirligining seysmoprognostik kuzatuvlar tarmog‘i respublika hududida kompleks prognostik kuzatuvlarni, ma’lumotlarni to‘plash va uzatishni, ularning dastlabki tahlilini amalga oshiradi.
 Seysmik kuzatuvlar tarmog‘i milliy va xalqaro seysmik kuzatuvlar global tizimiga kiritilgan stansiyalardan iboratdir.
 Seysmik va prognostik stansiyalarda doimo kuzatuvlar olib boriladi, olingan natijalar esa O‘zbekiston Respublikasi Favqulodda vaziyatlar vazirligi Seysmoprognostik monitoring respublika markazining ma’lumotlar bazasida jamlanadi.
 O‘zbekiston Respublikasi Favqulodda vaziyatlar vazirligining Seysmoprognostik monitoring respublika markazi seysmik, geofizik va gidrogeoseysmologik kuzatuvlar olib boradi, shuningdek zilzilalar darakchilariga doir prognoz ma’lumotlarining tahlilini amalga oshiradi.
 O‘zbekiston Respublikasi Favqulodda vaziyatlar vazirligining hamda Fanlar akademiyasining idoralararo ekspert komissiyasi kuzatilayotgan va yuz berishi mumkin bo‘lgan seysmik vaziyat to‘g‘risidagi xulosalarni muntazam ravishda (har haftada va har oyda) tegishli davlat organlariga yuboradi.
 Seysmik faol zonalarda joylashgan, qurilish normalari va qoidalari talablariga muvofiq loyihalashtirilgan hamda qurilgan II — IV toifadagi obyektlar har besh yilda zilzilabardoshlikka doir vizual tekshiruvdan o‘tkaziladi.
 Vizual tekshiruvlar instrumental-texnik tekshiruv o‘tkazilishini talab etadigan hollarda binolar va inshootlarning zilzilabardoshlikka doir instrumental-texnik tekshiruvi o‘tkaziladi hamda ularning elektron texnik pasporti yangilanadi.
 Seysmik faol zonalarda joylashgan III-IV toifadagi obyektlar har o‘n yilda zilzilabardoshlikka doir instrumental-texnik tekshiruvdan o‘tkazilishi lozim.
 Seysmik faol zonalarda yangi qurilgan III-IV toifadagi obyektlar ishga tushirilayotganda ular zilzilabardoshlikka doir instrumental-texnik tekshiruvdan majburiy tartibda o‘tkaziladi.
 IV toifadagi obyektlarga taalluqli bo‘lgan suv omborlari to‘g‘onlarida va gidroelektrostansiyalarda instrumental-texnik tekshiruvlar bir yilda ikki marta o‘tkaziladi.
 Suv omborlari to‘g‘onlarining instrumental-texnik tekshiruvlari seysmik faol hududlarda sodir bo‘lgan har bir kuchli zilziladan keyin majburiy tartibda o‘tkaziladi.
 Binolar va inshootlarning zilzilabardoshlikka doir vizual hamda instrumental-texnik tekshiruvlari O‘zbekiston Respublikasi Qurilish vazirligi huzuridagi qurilish sohasidagi tegishli hududiy nazorat inspeksiyalari, qurilish sohasidagi loyihalash tashkilotlari va maxsus litsenziyalangan tashkilotlar, shuningdek ilmiy-tadqiqot muassasalari tomonidan amalga oshiriladi.
 Kuchli zilzilalar sodir bo‘lgan hududlardagi barcha turdagi binolar va inshootlardan mutaxassislar tomonidan zilzilabardoshlikka doir vizual yoki instrumental-texnik tekshiruvdan o‘tkazilgandan keyin foydalanishga yo‘l qo‘yiladi.
 Binolar va inshootlar seysmik jihatdan zaifligining doimiy monitoringi elektron texnik pasportlar asosida amalga oshiriladi hamda ushbu monitoring natijasida olingan axborot tasarrufida binolar va inshootlar bo‘lgan davlat organlariga hamda boshqa tashkilotlarga topshiriladi.
 O‘z tasarrufida binolar va inshootlar bo‘lgan davlat organlari hamda boshqa tashkilotlar ushbu moddaning to‘qqizinchi qismida nazarda tutilgan axborot olinganidan keyin olti oy davomida seysmik jihatdan zaif deb topilgan binolar va inshootlarning instrumental-texnik tekshiruvi o‘tkazilishini ta’minlashi hamda tekshiruv natijalariga doir xulosalar asosida ularni mustahkamlash bo‘yicha choralar ko‘rishi shart.
 Seysmik xatarni baholash kuchli zilzila natijasida yuzaga kelishi mumkin bo‘lgan insonlar jabrlanishining, moddiy va boshqa yo‘qotishlarning ilmiy prognozini ishlab chiqish orqali amalga oshiriladi.
 O‘zbekiston Respublikasi hududida seysmik xatarni baholash O‘zbekiston Respublikasi Fanlar akademiyasi tomonidan tegishli davlat organlari va tashkilotlari bilan birgalikda amalga oshiriladi.
 Seysmik xatarni baholash natijalariga ko‘ra turli masshtabdagi seysmik xatar xaritalarini ishlab chiqish amalga oshiriladi, ular asosida zilzilalarning (seysmik xatarlarning) ehtimol tutilgan oqibatlarini kamaytirish dasturlari ishlab chiqiladi.
 Seysmik xatarni kamaytirishga quyidagi choralarni amalga oshirish hisobidan erishiladi:
 ilmiy-texnik yechimlar asosida binolar va inshootlarning zilzilabardoshligini ta’minlash;
 aholining xabardorligi va tayyorgarligi darajasini oshirish;
 tegishli davlat organlari va tashkilotlarini seysmik xatarlarni boshqarishga tayyorlash;
 aholini barvaqt ogohlantirish tizimini yaratish, uning tibbiy tayyorgarlik darajasini oshirish;
 favqulodda vaziyatlarga nisbatan tezkor harakat qilish kuchlarini tayyorlash va takomillashtirish;
 kuchli zilziladan zarar ko‘rgan zonani tiklash va aholini reabilitatsiya qilish.
 Seysmik xatarni kamaytirish choralari O‘zbekiston Respublikasi Vazirlar Mahkamasi tomonidan tasdiqlanadigan dasturlarga muvofiq amalga oshiriladi.
 Zilzila oqibatlarini bartaraf etish ushbu moddada bayon etilgan o‘ziga xos xususiyatlarni hisobga olgan holda, aholini va hududlarni tabiiy hamda texnogen xususiyatga ega favqulodda vaziyatlardan himoya qilish sohasidagi qonunchilikda belgilangan tartibda amalga oshiriladi.
 Zilzila oqibatlarini bartaraf etish maqsadida davlat boshqaruvi va mahalliy davlat hokimiyati organlari O‘zbekiston Respublikasi Vazirlar Mahkamasi rahbarligida hamda ixtisoslashtirilgan ilmiy-tadqiqot muassasalari, seysmologiya sohasidagi mutaxassislar ishtirokida zarar to‘g‘risidagi ma’lumotlarni tahlil qilish asosida tezkor chora-tadbirlar dasturlarini ishlab chiqadi.
 Zilzila sodir bo‘lgan taqdirda zilzila epitsentrida shikastlangan binolar va inshootlarning foydalanishga yaroqliligini baholash doimiy epitsentral guruh hamda tegishli mutaxassislardan tuziladigan guruh tomonidan amalga oshiriladi.
 Kuchli zilzilalar oqibatlarini bartaraf etish doirasida hududlarda:
 aholini kuchli zilzila zonasidan xavfsiz hududlarga evakuatsiya qilish ta’minlanadi;
 qutqaruv va kechiktirib bo‘lmaydigan avariya-tiklash ishlari amalga oshiriladi;
 binolarning hamda muhandislik-transport infratuzilmasining shikastlanish darajasi tezkor va batafsil o‘rganiladi;
 kuchli zilzila tufayli yetkazilgan zarar aniqlanadi;
 kuchli zilzila oqibatida buzilishi, tiklanishi yoki qayta qurilishi lozim bo‘lgan binolar va inshootlar aniqlanadi;
 zilzila natijasida vayron bo‘lgan binolar va inshootlarni qayta qurish hamda tiklash amalga oshiriladi.
 Aholini kuchli zilzilalar keltirib chiqargan favqulodda vaziyatlarda harakat qilishga tayyorlash tartibi O‘zbekiston Respublikasi Vazirlar Mahkamasi tomonidan belgilanadi.
 Kuchli zilzilalar natijasida yetkazilgan zararni baholash bo‘yicha komissiyalar O‘zbekiston Respublikasi Vazirlar Mahkamasi tomonidan tashkil etiladigan tezkor shtabning va mahalliy davlat hokimiyati organlarining qo‘shma qarori bilan tuziladi. 
 Mazkur komissiyalar tarkibiga seysmik xavfsizlikni ta’minlash sohasidagi vakolatli vazirliklar va idoralarning, mahalliy davlat hokimiyati organlarining, sug‘urta hamda moliya tashkilotlarining mas’ul xodimlari, zilzilabardosh qurilish sohasidagi loyihalash va ilmiy-tadqiqot institutlarining mutaxassislari hamda boshqa ekspertlar kiradi.
 Kuchli zilzilalar natijasida yetkazilgan zararni baholashga doir ishlar O‘zbekiston Respublikasi Vazirlar Mahkamasi tomonidan belgilangan tartibda amalga oshiriladi.
 Kuchli zilzila natijasida zarar ko‘rgan obyektlarni tiklashga doir tadbirlarni moliyalashtirish quyidagi manbalar hisobidan amalga oshiriladi:
 O‘zbekiston Respublikasi Davlat budjeti;
 xalqaro moliya institutlari va tashkilotlarining mablag‘lari;
 qonunchilikda taqiqlanmagan boshqa manbalar.
 Sug‘urtalangan mol-mulkka yetkazilgan zararning o‘rnini qoplash qonunchilikka va sug‘urta shartnomasiga binoan sug‘urta kompaniyalari tomonidan amalga oshiriladi.
 Jismoniy va yuridik shaxslar:
 tegishli hududdagi seysmik xavf darajasi to‘g‘risida to‘liq va ishonchli axborot olish;
 zilzilalar chog‘ida o‘zini tutish qoidalari hamda ularga tayyorgarlik ko‘rish tartibi to‘g‘risida axborot olish;
 zarur bo‘lganda tashkilot xodimlarini himoya qilish va ularni zilzila vaqtida o‘zini to‘g‘ri tutishga o‘rgatish uchun mutaxassislarni jalb etish huquqlariga ega.
 Jismoniy va yuridik shaxslar qonunchilikka muvofiq boshqa huquqlarga ham ega bo‘lishi mumkin. 
 Aholini favqulodda vaziyatlarda harakat qilishga tayyorlash tartibi O‘zbekiston Respublikasi Vazirlar Mahkamasi tomonidan belgilanadi.
 O‘zbekiston Respublikasi hududida turgan jismoniy shaxslar:
 seysmik xavfsizlikni ta’minlash to‘g‘risidagi qonunchilik talablariga va seysmik xavfsizlik ta’minlanishini texnik jihatdan tartibga solish sohasidagi normativ hujjatlar talablariga rioya etishi;
 o‘z hayotini qutqarish, sog‘lig‘ini va mol-mulkini saqlash uchun zilzilalarga qarshi ehtiyot choralarini ko‘rishi;
 zilzilalarga tayyorgarlik ko‘rish va ularning oqibatlarini bartaraf etish jarayonida o‘z xizmat majburiyatlarini amalga oshirayotgan tegishli davlat organlari hamda tashkilotlar xodimlarining qonuniy talablarini bajarishi shart.
 O‘zbekiston Respublikasi hududida faoliyatini amalga oshirayotgan yuridik shaxslar:
 o‘z xodimlarini zilzila vaqtidagi favqulodda vaziyatlarda to‘g‘ri himoyalanishga va harakat qilishga o‘rgatishi;
 joylarda ogohlantirish tizimlarini tashkil etishi va doimiy tayyor holatda tutishi hamda ehtimoli bo‘lgan seysmik xavflar haqida xodimlarga darhol xabar berishi;
 o‘z tasarrufida bo‘lgan obyektlarning barqaror ishlashini ta’minlash shartlariga rioya etishi hamda zilzila vaqtida seysmik xavfning darajasiga muvofiq xodimlarning hayot faoliyatini ta’minlashi;
 zilzilalar oqibatlarini bartaraf etish rejalariga muvofiq davlat organlari va boshqa tashkilotlar obyektlarida avariya-qutqaruv ishlarini o‘tkazishda ko‘maklashishi;
 evakuatsiya tadbirlarini belgilangan tartibda o‘tkazishi hamda tashkilotlar hududida aholi va xodimlarni joylashtirish uchun bazalarni oldindan tayyorlashni amalga oshirishi;
 seysmik xavfsizlikni ta’minlash to‘g‘risidagi qonunchilik talablariga va seysmik xavfsizlik ta’minlanishini texnik jihatdan tartibga solish sohasidagi normativ hujjatlar talablariga rioya etishi shart.
 Jismoniy va yuridik shaxslarning zimmasida qonunchilikka muvofiq boshqa majburiyatlar ham bo‘lishi mumkin. 
 Seysmik xavfsizlikni ta’minlash sohasidagi xalqaro hamkorlik O‘zbekiston Respublikasining qonunchiligiga va xalqaro shartnomalariga muvofiq quyidagi prinsiplar asosida amalga oshiriladi:
 kuchli zilzilalar yuz berishi mumkinligi va ularning oqibatlari to‘g‘risida chegaradosh davlatlarni xabardor qilish;
 zilzilalar oqibatlarini bartaraf etish doirasida davlatlararo hamkorlik;
 nizolarni xalqaro huquqning umume’tirof etilgan prinsiplari va normalariga muvofiq hal etish.
 Seysmik xavfsizlikni ta’minlash to‘g‘risidagi qonunchilikni buzganlikda aybdor shaxslar belgilangan tartibda javobgar bo‘ladi.
 O‘zbekiston Respublikasi Favqulodda vaziyatlar vazirligi, Qurilish vazirligi, Fanlar akademiyasi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi o‘rtasida tushuntirilishini ta’minlasin.
 O‘zbekiston Respublikasi Vazirlar Mahkamasi:
 hukumat qarorlarini ushbu Qonunga muvofiqlashtirsin;
 davlat boshqaruvi organlari ushbu Qonunga zid bo‘lgan o‘z normativ-huquqiy hujjatlarini qayta ko‘rib chiqishlari va bekor qilishlarini ta’minlasin.
 Ushbu Qonun rasmiy e’lon qilingan kundan e’tiboran olti oy o‘tgach kuchga kiradi.